i7-8700K bi mogao postati veliki hit na tržištu zbog odličnih performansi koje donosi. Brz je bilo u multithreaded (višedretvenim), bilo u singlethreaded (jednodretvene) zadaćama, a i gaming performanse su mu odlične. Razlog tome je 6C/12T arhitektura, dovoljno priručne memorije te naravno vrlo visoki taktovi na kojima radi. Čak i ako ne koristimo MultiCore Enhancement, pa sve jezgre rade na 4.3 GHz opet je dovoljno brz. No, kao i do sada, proizvođači matičnih ploča ništa ne prepuštaju slučaju i sve ploče automatskim dizanjem XMP profila memorije podižu i MultiCore Enhancement opciju pa sve jezgre “turbaju” na 4.7 GHz. Ova frekvencija i šest jezgara je pokazala nadmoć u svim testovima. Procesor s lakoćom dostiže Ryzen 7 1800X, doslovno uništava i7-7800X u svemu i čini ga besmislenom nabavkom. Uz to, ima i sasvim solidan OC potencijal te se s lakoćom overclockira na 5.0 GHz, no hlađenje mora biti adekvatno.

Preporučena cijena je nešto viša nego kod i7-7700K, ali ne tolika koliko ovaj procesor više donosi. Još uzbuđenja gamerima, entuzijastima i inim zaljubljenicima u desktop će donijeti i i5-8600K 6C/6T procesor, ali i i3-8350K 4C/4T procesor s otključanim množiteljem.

Nekima će se jasno dignuti kosa na glavi, jer je Intel mogao samo izbaciti ove procesore i za Z270 platformu, no eto svi u lancu moraju pomalo zaraditi jer drugačije ne bi bilo fer. Ovako, svi koji imaju starije platforme i žele prijeći na nešto novo sada imaju brzih šest jezgara i nove malo modernije ploče. Osim naravno ako ne žele čekati Cannon Lake i 2018. godinu.